Κάρολος Χάουαρντ, 11ος δούκας του Νόρφολκ

Ο Κάρολος Χάουαρντ, 11ος δούκας του Νόρφολκ, αγγλ.: Charles Howard, 11th Duke of Norfolk (15 Μαρτίου 1746– 16 Δεκεμβρίου 1815), προσφωνούμενος κόμης του Σάρεϋ από το 1777 έως το 1786, ήταν Βρετανός ευγενής, ομότιμος και πολιτικός. Ήταν γιος του Καρόλου Χάουαρντ 10ου δούκα του Νόρφολκ, και της Αικατερίνης Μπρόκχολς. Ήταν γνωστός για την ενεργό συμμετοχή του στο κόμμα των Ουίγων, ως μέρος της αντιπολίτευσης στον βασιλιά Γεώργιο Γ΄ του Ηνωμένου Βασιλείου. Δαπάνησε επίσης ένα σημαντικό ποσό από τα χρήματά του για την ανοικοδόμηση και την ανακαίνιση του Κάστρου Άρουντελ, όταν κληρονόμησε τον τίτλο και τις εκτάσεις του.

 Οικογένεια 
Νυμφεύτηκε, πρώτα, τη Μάριον Κόπινγκερ (κόρη του Ιωάννη Κόπινγκερ) την 1η Αυγούστου 1767, η οποία απεβίωσε ένα χρόνο αργότερα κατά τη γέννα. Έπειτα, νυμφεύτηκε τη Φραγκίσκη Σκάνταμορ (1750–1820), το μοναδικό παιδί του Καρόλου ΦιτςΡόυ-Σκάνταμορ και της συζύγου του Φραγκίσκης, πρώην δούκισσας του Μπωφόρ, στις 6 Απριλίου 1771 στο Λονδίνο της Αγγλίας. Η Φραγκίσκη τρελάθηκε λίγο μετά τον γάμο της, και παρέμεινε έγκλειστη μέχρι το τέλος της το 1820. Ο Χάουαρντ έζησε στη συνέχεια με αρκετές ερωμένες. Η επί χρόνια ερωμένη του, Μαρία Αν Γκίμπον (εξαδέλφη του Έντουαρντ Γκίμπον), φημολογούνταν ότι ήταν η μυστική 3η σύζυγός του, και απέκτησε πέντε παιδιά μαζί του, συμπεριλαμβανομένων δύο γιων, που ήταν αξιωματούχοι των θυρεών, τον:
 (νόθος) Ματθαίο Χάουαρντ-Γκίμπον και τον:
 (νόθος) Εδουάρδο Χάουαρντ-Γκίμπον. Ένας μεγαλύτερος νόθος γιος από μία προηγούμενη ερωμένη, ο:
 (νόθος) σερ Γουλιέλμος Γουντς, αργότερα έγινε Βασιλιάς των Θυρεών της Περικνημίδος.
 σερ Αλβέρτος Γουντς, αξιωματούχος Θυρεών.
 μία κόρη, παντρεύτηκε τον Γουόλαστον.
 σερ Τζέραλντ Γουόλαστον, αξιωματούχος Θυρεών.

 Ζωή και πολιτική 
Ο Νόρφολκ αποκήρυξε τον Καθολικισμό του για να ξεκινήσει την πολιτική του ζωή, αλλά παρέμεινε ένθερμος υποστηρικτής της Καθολικής Χειραφέτησης, καθώς και αντίθετος στον πόλεμο με τις Αμερικανικές αποικίες.  Συμμετείχε στο Κοινοβούλιο από το 1780 έως το 1784, και έγινε λόρδος του θησαυροφυλακίου στο υπουργικό συμβούλιο του Πόρτλαντ το 1783. Διαδέχθηκε τον τίτλο του 11ου δούκα του Νόρφολκ το 1786, μετά το τέλος του πατέρα του. Τελικά, απολύθηκε από τη θέση του λόρδου υποδιοικητή του Γουέστ Ράιντινγκ το 1798, επειδή έκανε πρόποση «για την υγεία του ηγεμόνα μας: το μεγαλείο του λαού» με όρους που δυσαρέστησαν τον Γεώργιο Γ΄. 

Ο Νόρφολκ έγραψε το Ιστορικά Ανέκδοτα για κάποια μέλη της οικογένειας Χάουαρντ (1769 και 1817).  Ήταν καλός φίλος του σερ Μπύσι Σέλεϋ, κάτι που του επέτρεψε το 1786 να εκδώσει το δίπλωμα ευρεσιτεχνίας για τον τίτλο του βαρονέτου του.  Ο Σέλεϋ επηρεάστηκε από τον Νόρφολκ, και έκτισε το φανταχτερό Κάστρο Γκόρινγκ, η μία πλευρά του οποίου ήταν ένα μερικό αντίγραφο της κατοικίας του Νόρφολκ, του Κάστρου Άρουντελ. 

Ο Νόρφολκ απεβίωσε στις 16 Δεκεμβρίου 1815 σε ηλικία 69 ετών, χωρίς απογόνους από κανέναν από τους δύο νόμιμους γάμους του. Μετά το τέλος του, οι εκτάσεις και οι τίτλοι του πέρασαν στον 3ο εξάδελφό του, Βερνάρδο.

Ήταν γνωστός για τις εύθυμες συνήθειές του, και την αντιπάθειά του για το σαπούνι και το νερό.  Λέγεται ότι οι υπηρέτες του περίμεναν να κοιμηθεί, και μετά τον έριχναν με νερό. Στις Εξομολογήσεις ενός Άγγλου Οπιοφάγου, ο Τόμας ντε Κουίνσυ αναφέρεται σε αυτόν λέγοντας: «την επόμενη Δευτέρα, αν ο άνεμος και ο καιρός το επιτρέψουν, σκοπεύω να μεθύσω».

 Σημειώσεις 

 Αναφορές 
 "Howard, Charles (1746-1815)" . Dictionary of National Biography. London: Smith, Elder & Co. 1885–1900.


 Εξωτερικοί σύνδεσμοι 

Κατηγορία:Οικογένεια Χάουαρντ (αγγλική αριστοκρατία)